<classify> Simba ikiwa nyuma kwa mabao 2-0 iliibuka na kushinda mabao 3-2 katika dakika za majeruhi na kuwafanya kurudi kileleni mwa msimamo wa Ligi Kuu kwa kufikisha pointi 58, juu ya Yanga yenye pointi 56 ikiwa na mechi moja mkononi.Katika mechi hiyo iliyochezwa kwenye uwanja wa CCM Kirumba mjini hapa, Simba ilionekana kuelemewa karibu muda wote wa mchezo kabla ya kuzinduka dakika za mwisho na kupata mabao yaliyofungwa na Fredrick Blagnon na Mzamiru Yassin.Akizungumza baada ya mechi hiyo juzi, kocha Mayanja alisema mechi za Kanda ya Ziwa ngumu hivyo kuwataka wachezaji wake kupambana katika mechi yao ya mwisho kwenye ukanda huo dhidi ya Toto Africans itakayochezwa Jumamosi ya wiki hii.Kabla ya mechi dhidi ya Mbao, Simba ilipoteza kwa mabao 2-1 dhidi ya Kagera Sugar kwenye uwanja wa Kaitaba.Sasa tumebakiza mechi moja huku Kanda ya Ziwa dhidi ya Toto na yenyewe tunaamini itakuwa ngumu pia, ni suala la wachezaji wetu kupambana kuhakikisha tunaondoka na pointi tatu, alisema.Lazima tupambane na kuhakikisha tunashinda michezo yetu. Mechi za Kanda ya ziwa ni ngumu sana na timu zimejipanga kuhakikisha zinapata ushindi, Mbao FC walianza kucheza kwa kupania lakini mabadiliko ya Fredrick Blagnon alileta mabadiliko katika timu na kuwasumbua mabeki wa Mbao FC,jambo liliopelekea mabeki wao kuanza kubutua ovyo, alisema Mayanja.Mayanja alisema wanao muda wa kutosha kujiandaa dhidi ya Toto kabla ya kurudi Dar es Salaam kumaliza ligi.Naye kocha mkuu wa Mbao, Mrundi Etienne Ndairagije alisema timu yake ilicheza vyema licha ya kupoteza mchezo huo dakika za mwisho.Tulicheza mechi yetu vizuri sana na vijana wangu walicheza muda mwingi kwa kujituma. Mchezo ulikuwa mzuri sana sijaona makosa yoyote kwa timu yangu, alisema.Aidha aliwapongeza waamuzi wa mechi hiyo kwa kuchezesha vizuri pamoja na kikosi cha Simba kwa kutumia nafasi walizopata kuondoka na ushindi. Matokeo ya juzi yanaifanya Mbao kubaki kwneye nafasi ya 11 ikiwa na pointi 27 baada ya michezo 26.  <topic>: michezo 